Qozogʻiston Prezidenti bilan telefon orqali muloqot

05.12.2016
O‘zbekiston Respublikasining saylangan Prezidenti Shavkat Mirziyoyev bilan Qozogʻiston Respublikasi Prezidenti Nursulton Nazarboyev oʻrtasida Qozogʻiston tomonining tashabbusi bilan 2016-yil 5-dekabr kuni telefon orqali muloqot boʻlib oʻtdi.
Qozogʻiston rahbari Shavkat Mirziyoyevni O‘zbekiston Respublikasi Prezidenti etib saylangani bilan samimiy tabrikladi va davlat rahbari sifatidagi mas’uliyatli faoliyatida ulkan muvaffaqiyatlar tiladi.
Muloqot chogʻida tomonlar O‘zbekiston – Qozogʻiston munosabatlarining bugungi holati va istiqbollari haqida fikr almashdilar. Ikki mamlakatning turli vazirlik va idoralari oʻrtasidagi aloqalarga, xoʻjalik subyektlarining samarali hamkorligi, shuningdek, mintaqalararo aloqalar jadal rivojlanib borayotganiga alohida e’tibor qaratildi.
Davlat rahbarlari oʻzaro munosabatlarning barcha jihatlari va mintaqaviy hamda xalqaro ahamiyatga molik dolzarb masalalar yuzasidan hamkorlikni izchil davom ettirishga kelishib oldilar.
Suhbat mamlakatlarimiz rahbarlariga xos samimiy va doʻstona ruhda oʻtdi.